Diari Oficial de la Generalitat Valenciana


Sumari del DOGV 8484, del 12-02-2019 (2019/1287)

DECRET 8/2019, d'1 de febrer, del Consell, pel qual es regulen les característiques de les paperetes, sobres i la resta de material electoral a utilitzar en les eleccions a les entitats locals menors.
--------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2019/02/01/8/dof/vci/html**

### Dades del document

Número de DOGV
:   8484

Data del DOGV
:   12-02-2019

Secció del DOGV
:   I. DISPOSICIONS GENERALS

Número del document
:   2019/1287


Data del document
:   01-02-2019

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * organització electoral
    * papereta de votació
    * eleccions locals
    * legislació

DECRET 8/2019, d'1 de febrer, del Consell, pel qual es regulen les característiques de les paperetes, sobres i la resta de material electoral a utilitzar en les eleccions a les entitats locals menors. [2019/1287]  
ÍNDEX  
  
Preàmbul  
Article 1. Paperetes de votació  
Article 2. Sobres de votació  
Article 3. Impresos i actes  
Article 4. Adequació temporal i formal de la documentació electoral  
  
Disposició addicional primera. Incidència en les dotacions de despesa  
Disposició addicional segona. Excepció per causes de força major  
  
Disposició derogatòria única. Derogació normativa  
Disposició final primera. Normativa supletòria  
Disposició final segona. Desenvolupament  
Disposició final tercera. Habilitació per a la modificació dels annexos d'aquest decret  
Disposició final quarta. Entrada en vigor  
Annex I. Paperetes de votació  
ELM. 1.1. Papereta de votació per a les entitats locals menors amb població igual o inferior a 250 habitants  
ELM. 1.2. Papereta de votació per a les entitats locals menors amb població superior a 250 habitants  
Annex II. Sobres  
ELM. 2.1. Sobres de votació.  
Annex III. Constitució de coalicions electorals i presentació de candidatures  
ELM. 3.1. Comunicació de la constitució de la coalició electoral  
ELM. 3.2.a) Presentació de candidats i candidates / llistes de candidats i candidates per a les entitats locals menors amb població igual o inferior a 250 habitants (imprés a dues cares)  
ELM. 3.2.b) Presentació de candidatures per a les entitats locals menors amb població superior a 250 habitants (imprés a dues cares)  
ELM. 3.3.a) Presentació de candidats i candidates / llistes de candidats i candidates per agrupació d'electors per a les entitats locals menors amb població igual o inferior a 250 habitants (fulls de signatures)  
  
ELM. 3.3.b) Presentació de candidatures per agrupació d'electors per a les entitats locals menors amb població superior a 250 habitants (fulls de signatures)  
Annex IV. Actes per a l'actuació de les meses electorals  
ELM. AEM. 4.1.a) Acta d'escrutini de la mesa per a les entitats locals menors amb població inferior o igual a 250 habitants (model DIN A4)  
ELM. AEM. 4.1.b) Acta d'escrutini de la mesa per a les entitats locals menors amb població inferior o igual a 250 habitants (model DIN A3)  
ELM. AEM. 4.2.a) Acta d'escrutini de la mesa per a les entitats locals menors amb població superior a 250 habitants (model DIN A4)  
  
ELM. AEM. 4.2.b) Acta d'escrutini de la mesa per a les entitats locals menors amb població superior a 250 habitants (model DIN A3)  
  
ELM. ASM. 4.3.a) Acta de sessió per a les entitats locals menors amb població igual o inferior a 250 habitants (model en full únic DIN A3)  
ELM. ASM. 4.3.b) Acta de sessió per a les entitats locals menors amb població igual o inferior a 250 habitants (model en dos fulls: 1r full, DIN A3; 2n full, DIN A4)  
ELM. ASM. 4.4.a) Acta de sessió per a les entitats locals menors amb població superior a 250 habitants (model en full únic DIN A3)  
ELM. ASM. 4.4.b) Acta de sessió per a les entitats locals menors amb població superior a 250 habitants (model en dos fulls: 1r full, DIN A3; 2n full, DIN A4)  
Annex V. Actes per a l'actuació de les juntes electorals de zona  
ELM. AJE. 5.1. Acta de constitució de la junta per a l'escrutini general  
ELM. AJE. 5.2.a) Acta d'escrutini general per a les entitats locals menors amb població inferior o igual a 250 habitants (model DIN A4)  
  
ELM. AJE. 5.2.b) Acta d'escrutini general per a les entitats locals menors amb població superior a 250 habitants (model DIN A4)  
ELM. AJE. 5.3. Acta de sessió/sessions de l'escrutini (model DIN A4)  
ELM. AJE. 5.4.a) Acta de proclamació per a les entitats locals menors amb població igual o inferior a 250 habitants (model DIN A3)  
  
ELM. AJE. 5.4.b) Acta de proclamació per a les entitats locals menors amb població superior a 250 habitants (model DIN A3)  
Annex VI. Credencials  
ELM. 6.1. Credencial de vocal de la junta veïnal  
  
  
PREÀMBUL  
  
En un estat social i democràtic de dret, la realització d'eleccions constitueix l'expressió màxima de la democràcia i la participació política. L'article 23 de la Constitució Espanyola recull el dret de sufragi com un dret fonamental.  
Quant als títols competencials que afecten la matèria objecte d'aquesta regulació, en el marc autonòmic valencià, cal esmentar l'article 49.1.8a del títol IV i el títol VIII de l'Estatut d'Autonomia de la Comunitat Valenciana.  
La Llei orgànica 5/1985, de 19 de juny, del règim electoral general, estableix, en l'article 199, apartat primer, que «el règim electoral dels òrgans de les entitats locals d'àmbit territorial inferior al municipi serà el que establisquen les lleis de les comunitats autònomes que les instituïsquen o reconeguen, les quals, en tot cas, hauran de respectar el que disposa la Llei reguladora de les bases del règim local. En defecte d'això, serà el que preveuen els números següents d'aquest article».  
  
La Llei 8/2010, de 23 de juny, de la Generalitat, de règim local de la Comunitat Valenciana, regula, en el títol IV, les entitats locals menors, i, en el capítol III d'aquest títol, la seua organització i funcionament. Aquesta llei ha estat modificada mitjançant la Llei 21/2017, de 28 de desembre, de mesures fiscals, de gestió administrativa i financera, i d'organització de la Generalitat, la qual, mitjançant l'article 10, dona un nou contingut als articles 64, 65.2, 66, 144, 145, 146, 148, 149 i 151.2, subapartat d, i introdueix els articles 66 bis i 66 ter en la Llei de règim local de la Comunitat Valenciana.  
A través de la modificació esmentada es pretén donar resposta a algunes disfuncions i problemes de governabilitat i regular més detalladament la composició de la junta veïnal i el procés electoral de l'entitat local menor, en una aposta innovadora per la democràcia directa.  
  
En aquest sentit, cal destacar la diferenciació de dos sistemes electorals per a l'elecció dels membres de la junta veïnal, depenent del nombre d'habitants de l'entitat local menor, i s'estableix la presentació de candidatures mitjançant llistes tancades en les entitats locals menors amb una població superior a 250 habitants, o candidatures a través de llistes obertes de candidats i candidates en les entitats locals menors amb una població igual o inferior a 250 habitants, la qual cosa fa necessària la creació d'un material electoral específic i diferent del que fins ara s'utilitzava per a aquests comicis.  
  
El règim jurídic que ha establert l'actual redacció de la Llei 8/2010, de 23 de juny, de la Generalitat, de règim local de la Comunitat Valenciana, comporta una sèrie de novetats de tal rellevància respecte al que disposa el Decret 32/2011, de 25 de març, del Consell, pel qual es regulen les característiques de les paperetes, sobres i la resta de material electoral a utilitzar en les eleccions a les entitats locals menors, que fa necessària l'aprovació d'un nou decret.  
El material electoral es manté adaptat a les previsions establides en la Llei 9/2003, de 2 d'abril, de la Generalitat, per a la igualtat entre dones i homes, especialment a les referides a la utilització d'un llenguatge no sexista, i s'adapta al Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i facilita, en aquest sentit, l'obtenció de determinats models d'impresos via electrònica.  
Aquest decret està inclòs en el Pla normatiu de l'Administració de la Generalitat per a 2019.  
Per tot això, a proposta de la consellera de Justícia, Administració Pública, Reformes Democràtiques i Llibertats Públiques, prèvia deliberació del Consell en la reunió de l'1 de febrer de 2019,  
  
  
DECRETE  
  
Article 1. Paperetes de votació  
1. Es fixen les característiques de les paperetes de votació que s'utilitzaran en les eleccions a les entitats locals menors, que conté l'annex I d'aquest decret, sense perjudici de les competències atribuïdes, en l'article 70.1 de la Llei orgànica 5/1985, de 19 de juny, del règim electoral general, a les juntes electorals de zona quant a l'aprovació del model oficial i a la verificació posterior, una vegada confeccionades les paperetes, de l'ajust del seu contingut a aquest model oficial.  
  
2. Hi haurà dos models de paperetes en funció del nombre d'habitants de l'entitat local menor, depenent de si és superior a 250 habitants o si té una població igual o inferior a 250 habitants.  
Seran de color verd clar i impreses per una sola cara.  
En les entitats locals menors amb una població igual o inferior a 250 habitants, les diferents candidatures hauran de constar en la papereta d'acord amb l'ordre de presentació d'aquestes a la junta electoral de zona, d'esquerra a dreta i de dalt a baix.  
3. Les paperetes les confeccionaran els ajuntaments del municipi al qual pertanyen, d'acord amb els models i les especificacions tècniques contingudes en l'annex I d'aquest decret, amb el text en els dos idiomes oficials de la Comunitat Valenciana, a excepció de les dades relatives als candidats i candidates i els i les suplents, si escau, que es consignaran seguint la grafia i l'ordre de les llistes proclamades per les respectives juntes electorals de zona.  
S'ha de presentar una llista amb un nombre màxim de candidats i candidates, que la compondran tres, cinc o set membres, en funció del nombre d'habitants de l'entitat local menor, de conformitat amb el que estableix l'article 65, apartat segon, de la Llei 8/2010, de 23 de juny, de la Generalitat, de règim local de la Comunitat Valenciana, amb un màxim de tres suplents.  
4. Les llistes s'han de presentar amb una composició paritària de dones i homes i en la seua composició s'han d'alternar consecutivament els candidats i les candidates de sexe diferent.  
5. Abans de la impressió de les paperetes corresponents a l'entitat local menor, l'ajuntament del municipi al qual pertanyen haurà de presentar, a la junta electoral de zona, una mostra final d'aquesta, per tal d'homologar-les.  
6. L'ajuntament del municipi al qual pertanyen haurà de garantir el nombre suficient de paperetes en la mesa o les meses electorals. Per a això, s'hauran d'imprimir un mínim del 100 % del cens electoral de cada entitat local menor.  
7. Amb la finalitat de confeccionar les paperetes de votació, les diferents llistes de candidats i candidates i candidatures que es presenten a les eleccions a les entitats locals menors hauran de lliurar a l'ajuntament del municipi al qual pertanyen, en suport informàtic, el logotip o el símbol oficial utilitzat en la candidatura, el qual ha de coincidir exactament amb el presentat a les corresponents juntes electorals de zona en l'imprés de presentació d'aquesta llista de candidats i candidates i candidatures.  
8. Les juntes electorals de zona remetran, una vegada homologades les paperetes, a la conselleria amb competències en matèria de processos electorals, una còpia dels exemplars de presentació de llistes de candidats i candidates i candidatures (annex III d'aquest decret).  
9. Una vegada elaborades les paperetes, els ajuntaments respectius hauran de remetre cinc exemplars a la conselleria amb competència en matèria de processos electorals, i els fitxers informàtics amb els logotips o els símbols oficials utilitzats.  
10. Les primeres paperetes confeccionades per a la votació per correu les subministrarà l'ajuntament del municipi al qual pertanga l'entitat local menor a les corresponents delegacions provincials de l'Oficina del Cens Electoral.  
  
Article 2. Sobres de votació  
1. Els sobres de votació s'han d'ajustar a les especificacions tècniques indicades en l'annex II d'aquest decret, i han de ser del mateix color que les paperetes de votació.  
2. Aquests sobres els ha de confeccionar la conselleria amb competències en matèria de processos electorals, amb el text en els dos idiomes oficials de la Comunitat Valenciana, sense perjudici de la competència de les juntes electorals de zona quant a la verificació de l'ajust del contingut del sobre al model oficial.  
3. Els primers sobres per a la votació per correu els subministrarà la conselleria amb competències en matèria de processos electorals a les corresponents delegacions provincials de l'Oficina del Cens Electoral.  
  
La resta de sobres de votació els facilitarà el mateix òrgan abans del dia de la votació, en nombre suficient i es posaran a la disposició de la presidència de les meses electorals a través de les juntes electorals de zona corresponents.  
  
Article 3. Impresos i actes  
1. S'aproven els models d'impresos i actes que es determinen en l'annex III (constitució de coalicions electorals i presentació de candidatures), annex IV (actes per a l'actuació de les meses electorals), annex V (actes per a l'actuació de les juntes electorals de zona) i annex VI (credencial de vocal de la junta veïnal) d'aquest decret.  
  
2. Aquests impresos tindran caràcter oficial, i serà obligatòria la seua utilització en tots els tràmits i operacions del procés electoral per a les entitats locals menors.  
3. D'acord amb el que estableix l'article 19.1.g de la Llei orgànica 5/1985, de 19 de juny, del règim electoral general, els models d'actes d'escrutini [ELM. AEM 4.1.a), ELM. AEM. 4.1.b), ELM. AEM. 4.2.a) i ELM. AEM. 4.2.b)] i de sessió [ELM. ASM. 4.3.a), ELM. ASM. 4.3.b), ELM. ASM. 4.4.a), ELM. ASM. 4.4.b)] de les meses electorals, com també el model d'acta d'escrutini [ELM. AJE. 5.2.a), ELM. AJE. 5.2.b)], i de proclamació de persones electes [ELM. AJE. 5.4.a), ELM. AJE. 5.4.b)] de les juntes electorals de zona, inclosos en els annexos IV i V d'aquest decret, hauran de ser aprovats per la Junta Electoral Central, a proposta de la Generalitat.  
  
Article 4. Adequació temporal i formal de la documentació electoral  
  
1. En totes les paperetes, els sobres i la resta de documentació electoral que contenen els annexos d'aquest decret, a continuació de la referència «Eleccions a les entitats locals menors» i amb la mateixa grandària i tipus de lletra, haurà d'indicar-se, de manera expressa, l'any que corresponga al de la realització del procés electoral.  
2. La Llei 8/2010, de 23 de juny, de la Generalitat, de règim local de la Comunitat Valenciana, estableix, en l'article 66, dos sistemes electorals en funció del nombre d'habitants, amb la qual cosa, l'ajuntament del municipi al qual pertany cada entitat local menor optarà per una de les versions dels models que recullen els annexos d'aquest decret.  
  
  
DISPOSICIONS ADDICIONALS  
  
Primera. Incidència pressupostària  
L'aprovació d'aquest decret no implicarà increment en la despesa del pressupost assignat a la conselleria competent en matèria de processos electorals.  
  
Segona. Excepció per causes de força major  
Les paperetes, els sobres i la resta de documentació electoral es confeccionaran d'acord amb les característiques i les condicions d'impressió previstes en aquest decret. No obstant això, excepcionalment i per raons de força major, podrà utilitzar-se un tipus de paper diferent del previst en les especificacions tècniques, amb l'aprovació prèvia de la junta electoral de zona.  
  
  
DISPOSICIÓ DEROGATÒRIA  
  
Única. Derogació normativa  
1. Queda derogat el Decret 32/2011, de 25 de març, del Consell, pel qual es regulen les característiques de les paperetes, els sobres i la resta de material electoral que s'utilitzaran en les eleccions a les entitats locals menors.  
2. Així mateix, queden derogades totes les disposicions de rang igual o inferior que s'oposen al que disposa aquest decret.  
  
  
DISPOSICIONS FINALS  
  
Primera. Normativa supletòria  
Respecte dels impresos, els sobres i la resta de material electoral, que no apareixen entre els regulats en aquest decret, s'utilitzaran els models establits en el Reial decret 605/1999, de 16 d'abril, de regulació complementària dels processos electorals, amb les necessàries adaptacions derivades de l'ús del valencià en els processos electorals a les entitats locals menors, i de les especialitats establides en la Llei 8/2010, de 23 de juny, de la Generalitat, de règim local de la Comunitat Valenciana.  
  
  
Segona. Desenvolupament  
S'autoritza la persona titular amb competències en matèria de processos electorals per a dictar els actes i les disposicions que es necessiten per al desenvolupament i l'execució d'aquest decret.  
  
Tercera. Habilitació per a la modificació dels annexos d'aquest decret  
  
S'habilita la persona titular amb competències en matèria de processos electorals per a modificar el contingut dels annexos d'aquest decret.  
  
  
Quarta. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
Simat de la Valldigna, 1 de febrer de 2019  
  
El president de la Generalitat,  
XIMO PUIG I FERRER  
  
La consellera de Justícia, Administració Pública,   
Reformes Democràtiques i Llibertats Públiques,  
GABRIELA BRAVO SANESTANISLAO


Còpia Permalink ELI